喜鄭唐老相過
作者：陸游
朝代：宋

paragraphs: 鄭子有書癖，對書百事忘。
頭亂不暇櫛，炙冷不暇嘗。
持此金石心，力求古文章。
吟哦屈宋作，蚤夜聲琅琅。
方揮却日戈，耻窺及肩牆。
不見今六年，所得非復常。
扁舟夜過我，劇論神激揚。
徐出二三篇，稊米於太倉。
已足起衰懦，黑絲生鬢霜。
使得盡見之，殆可鍼膏肓。
願子繼自今，勿惜傾錦囊。
因來數爲寄，歲晚慰所望。